62024CJ0315
SENTENZA TAL‑QORTI TAL‑ĠUSTIZZJA (It‑Tmien Awla)
9 ta’ Ottubru 2025 (
*1
)
“Rinviju għal deċiżjoni preliminari – Sigurtà tal-ikel – Regolament (UE) Nru 1169/2011 – Informazzjoni lill-konsumaturi dwar il-prodotti tal-ikel – Regolament Delegat (UE) 2016/128 – Prodotti tal-ikel intiżi għal skopijiet mediċi speċjali – Rekwiżiti speċifiċi ta’ informazzjoni – Dikjarazzjoni obbligatorja dwar in-nutrizzjoni – Artikolu 5(2)(g) – Indikazzjonijiet obbligatorji addizzjonali – Artikolu 6(2) – Projbizzjoni ta’ repetizzjoni fuq l-ittikkettjar tal-informazzjoni li tinsab fid-dikjarazzjoni obbligatorja dwar in-nutrizzjoni”
Fil-Kawża C‑315/24,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Högsta förvaltningsdomstolen (il-Qorti Amministrattiva Suprema, L-Isvezja), permezz ta’ deċiżjoni tal‑25 ta’ April 2024, li waslet fil-Qorti tal-Ġustizzja fid‑29 ta’ April 2024, fil-proċedura
Nestlé Sverige AB
vs
Miljönämnden i Helsingborgs kommun,
IL-QORTI TAL-ĠUSTIZZJA (It-Tmien Awla),
komposta minn O. Spineanu-Matei, Presidenta tal-Awla, S. Rodin u N. Fenger (Relatur), Imħallfin,
Avukat Ġenerali: R. Norkus,
Reġistratur: C. Strömholm, Amministratriċi,
wara li rat il-proċedura bil-miktub u wara s-seduta tat‑12 ta’ Frar 2025,
wara li kkunsidrat l-osservazzjonijiet ippreżentati:
–
għal Nestlé Sverige AB, minn F. Sjövall, J. Träsk, advokater, u K. Lewandowska, associate,
–
għall-Miljönämnden i Helsingborgs kommun, minn F. Lund Rydingsvärd, I. Mideljung u A. Wikhäll,
–
għall-Gvern Ċek, minn S. Šindelková, M. Smolek u J. Vláčil, bħala aġenti,
–
għall-Kummissjoni Ewropea, minn C. Faroghi, I. Galindo Martín u B. Rous Demiri, bħala aġenti,
wara li semgħet il-konklużjonijiet tal-Avukat Ġenerali, ippreżentati fis-seduta tat‑8 ta’ Mejju 2025,
tagħti l-preżenti
Sentenza
1
It-talba għal deċiżjoni preliminari tirrigwarda l-interpretazzjoni tal-Artikolu 5(2)(g) u l-Artikolu 6(2) tar-Regolament Delegat tal-Kummissjoni (UE) 2016/128 tal‑25 ta’ Settembru 2015 li jissupplimenta r-Regolament (UE) Nru 609/2013 tal-Parlament Ewropew u tal-Kunsill fir-rigward tar-rekwiżiti speċifiċi dwar il-kompożizzjoni u l-informazzjoni għall-ikel għal skopijiet mediċi speċjali (ĠU 2016, L 25, p. 30).
2
Din it-talba tressqet fil-kuntest ta’ tilwima bejn Nestlé Sverige AB (iktar ’il quddiem “Nestlé”), kumpannija rregolata mid-dritt Svediż, u l-Miljönämnden i Helsingborgs kommun (il-Kummissjoni għall-Ambjent tal-Muniċipalità ta’ Helsingborg, l-Isvezja) (iktar ’il quddiem il-“Kummissjoni għall-Ambjent”) dwar id-deċiżjoni ta’ din tal-aħħar li tordna lil Nestlé tħassar ċerta informazzjoni li tinsab fuq l-imballaġġ ta’ prodotti tal-ikel għal skopijiet mediċi speċjali li din il-kumpannija tikkummerċjalizza.
Il-kuntest ġuridiku
Ir-Regolament (UE) Nru 1169/2011
3
Il-premessa 41 tar-Regolament (UE) Nru 1169/2011 tal-Parlament Ewropew u tal-Kunsill tal‑25 ta’ Ottubru 2011 dwar l-għoti ta’ informazzjoni dwar l-ikel lill-konsumaturi, li jemenda r-Regolamenti (KE) Nru 1924/2006 u (KE) Nru 1925/2006 tal-Parlament Ewropew u tal-Kunsill u li jħassar id-Direttiva tal-Kummissjoni 87/250/KEE, id-Direttiva tal-Kunsill 90/496/KEE, id-Direttiva tal-Kummissjoni 1999/10/KE, id-Direttiva 2000/13/KE tal-Parlament Ewropew u tal-Kunsill, id-Direttivi tal-Kummissjoni 2002/67/KE u 2008/5/KE u r-Regolament tal-Kummissjoni (KE) Nru 608/2004 (ĠU 2011, L 304, p. 18, rettifiki fil-ĠU 2014, L 331, p. 40, fil-ĠU 2022, L 35, p. 26, fil-ĠU 2023, L 142, p. 41 u fil-ĠU 2023, L 214, p. 229) hija fformulata kif ġej:
“Sabiex tattira lill-konsumatur medju u sabiex isservi l-għan informattiv li għalih iddaħħlet, u minħabba l-livell ta’ għarfien attwali dwar is-suġġett tan-nutrizzjoni, l-informazzjoni pprovduta għandha tkun sempliċi u faċilment komprensibbli. Informazzjoni dwar in-nutrizzjoni parzjalment fil-linja viżiva ewlenija, komunement magħrufa bħala l-‘quddiem tal-pakkett’ u parzjalment fuq naħa oħra tal-pakkett, pereżempju fuq il-‘wara tal-pakkett’, tista’ toħloq konfużjoni għall-konsumaturi. Għaldaqstant, id-dikjarazzjoni dwar in-nutrizzjoni għandha tkun fl-istess linji viżivi. Barra minn hekk, fuq bażi volontarja, l-elementi l-iktar importanti tal-informazzjoni dwar in-nutrizzjoni jistgħu jkunu ripetuti fil-linja viżiva ewlenija, sabiex il-konsumaturi jiġu megħjuna jaraw faċilment l-informazzjoni essenzjali dwar in-nutrizzjoni meta jixtru l-ikel. Għażla libera dwar l-informazzjoni li tista’ tkun ripetuta tista’ tikkonfondi lill-konsumaturi. Għalhekk huwa meħtieġ li jiġi ċċarat liema informazzjoni tista’ tkun ripetuta”.
4
L-Artikolu 9 ta’ dan ir-regolament, intitolat “Lista ta’ dettalji obbligatorji”, jipprovdi, fil-paragrafu 1 tiegħu:
“Konformement mal-Artikoli 10 sa 35 u skont l-eċċezzjonijiet li hemm f’dan il-Kapitolu, hija obbligatorja l-indikazzjoni tad-dettalji li ġejjin:
[…]
l) dikjarazzjoni ta’ nutrizzjoni.”
5
L-Artikolu 30 tal-imsemmi regolament, dwar il-kontenut tad-dikjarazzjoni dwar in-nutrizzjoni msemmija fl-Artikolu 9(1)(l) tal-istess regolament, jistipula, fil-paragrafi 1 u 3 tiegħu:
“1.   Id-dikjarazzjoni obbligatorja dwar in-nutrizzjoni għandha tinkludi dan li ġej:
(a)
il-valur enerġetiku; u
(b)
l-ammonti ta’ xaħam, saturati, karboidrati, zokkor, proteini u melħ.
[…]
3.   Fejn it-tikkettar ta’ ikel ippakkjat bil-lest jipprevedi d-dikjarazzjoni obbligatorja dwar in-nutrizzjoni msemmija fil-paragrafu 1, l-informazzjoni li ġejja tista’ tiġi ripetuta fiha:
(a)
il-valur enerġetiku; jew
b)
il-valur enerġetiku flimkien mal-ammonti ta’ xaħam, saturati, zokkor u melħ.”
6
Taħt it-titolu “Espressjoni għal kull 100 g jew għal kull 100 ml”, l-Artikolu 32 tal-istess regolament jipprovdi, fil-paragrafu 2:
“Il-valur enerġetiku u l-ammont ta’ nutrijenti msemmija fl-Artikolu 30(1) sa (5) għandhom ikunu espressi għal kull 100 g jew għal kull 100 ml.”
7
Skond l-Artikolu 33 tar-Regolament Nru 1169/2011:
“1.   Fil-każijiet li ġejjin, il-valur enerġetiku u l-ammont ta’ nutrijenti msemmija fl-Artikolu 30(1) sa (5) jistgħu jkunu espressi għal kull porzjon u/jew għal kull unità ta’ konsum, faċilment rikonoxxibbli mill-konsumaturi, sakemm il-porzjon jew l-unità tkun kwantifikata fit-tikketta u li l-għadd ta’ porzjonijiet jew unitajiet li jinsabu fil-pakkett ikun imsemmi:
(a)
barra mill-forma ta’ espressjoni għal kull 100 g jew għal kull 100 ml msemmija fl-Artikolu 32(2);
[…]
2.   B’deroga mill-Artikolu 32(2), fil-każijiet imsemmijin fil-punt (b) tal-Artikolu 30(3) l-ammont ta’ nutrijenti u/jew il-perċentwal tal-konsum referenzjali stabbilit fil-Parti B tal-Anness XIII jistgħu jkunu espressi abbażi ta’ unità għal kull porzjoni jew għal kull unità tal-konsum biss.
Meta l-ammonti tan-nutrijenti jkunu espressi fuq il-bażi ta’ kull porzjon jew ta’ kull unità ta’ konsum biss skont l-ewwel subparagrafu, il-valur enerġetiku għandu jiġi espress għal kull 100 g jew għal kull 100 ml u fuq il-bażi ta’ kull porzjon jew ta’ kull unità tal-konsum.
[…]
4.   Il-porzjon jew l-unità użati għandhom ikunu indikati fil-qrib ferm tad-dikjarazzjoni ta’ nutrizzjoni.
[…]”
Ir-Regolament (UE) Nru 609/2013
8
Il-premessi 15, 24 u 26 tar-Regolament (UE) Nru 609/2013 tal-Parlament Ewropew u tal-Kunsill tat‑12 ta’ Ġunju 2013 dwar ikel maħsub għat-trabi u t-tfal żgħar, ikel għal skopijiet mediċi speċjali, u bħala sostitut tad-dieta kollha għall-kontroll tal-piż u li jħassar id-Direttiva tal-Kunsill 92/52/KEE, id-Direttivi tal-Kummissjoni 96/8/KE, 1999/21/KE, 2006/125/KE u 2006/141/KE, id-Direttiva 2009/39/KE tal-Parlament Ewropew u tal-Kunsill u r-Regolamenti tal-Kummissjoni (KE) Nru 41/2009 u (KE) Nru 953/2009 (ĠU 2013, L 181, p. 35, rettifika fil-ĠU 2017, L 320, p. 31), jipprovdu:
“(15)
Għadd limitat ta’ kategoriji tal-ikel jikkostitwixxu s-sors parzjali jew ewlieni ta’ tmigħ għal ċerti gruppi tal-popolazzjoni. Tali kategoriji ta’ ikel huma essenzjali għall-ġestjoni ta’ ċerti kondizzjonijiet u/jew huma essenzjali biex jissodisfaw ir-rekwiżiti nutrittivi ta’ ċerti gruppi vulnerabbli identifikati tal-popolazzjoni. Dawk il-kategoriji tal-ikel jinkludu […] l-ikel għal skopijiet mediċi speċjali. […]
[…]
(24)
Ir-Regolament [Nru 1169/2011] jistabbilixxi r-rekwiżiti ġenerali tat-tikkettar. Dawk ir-rekwiżiti tat-tikkettar għandhom, bħala regola ġenerali, japplikaw għall-kategoriji tal-ikel koperti minn dan ir-Regolament. Madankollu, dan ir-Regolament għandu jipprovdi wkoll rekwiżiti addizzjonali għal, jew derogi minn, ir-Regolament [Nru 1169/2011], fejn hu meħtieġ, sabiex jintlaħqu l-għanijiet speċifiċi ta’ dan ir-Regolament.
[…]
(26)
Fl-interess tal-protezzjoni ta’ konsumaturi vulnerabbli, ir-rekwiżiti tat-tikkettar għandhom jiżguraw l-identifikazzjoni preċiża tal-prodott għall-konsumaturi. […]”
9
L-Artikolu 2(2)(g) ta’ dan ir-regolament jipprovdi:
“ Id-definizzjonijiet li ġejjin għandhom japplikaw […]:
[…]
(g)
‘ikel għal skopijiet mediċi speċjali’ tfisser ikel ipproċessat jew ifformulat b’mod speċjali u maħsub għall-ġestjoni djetetika tal-pazjenti, inklużi t-trabi, li jintuża taħt sorveljanza medika; huwa maħsub għat-tmigħ esklużiv jew parzjali tal-pazjenti li l-ħila limitata, debboli jew kompromessa tagħhom ma tippermettilhomx jieħdu, jiddiġerixxu, jassorbu, iħaddmu jew ineħħu ikel normali jew ċerti nutrijenti li jkollhom fihom jew il-metaboliti, jew ma’ rekwiżiti nutrittivi oħra b’għan mediku, fejn il-ġestjoni djetetika tagħhom ma tistax tinkiseb biss permezz ta’ tibdil fid-dieta normali”.
10
L-Artikolu 9(5) tal-imsemmi regolament jipprovdi:
“It-tikkettar, il-preżentazzjoni u r-reklamar tal-ikel imsemmija fl-Artikolu 1(1) għandhom jipprovdu informazzjoni għall-użu adegwat ta’ tali ikel, u ma għandhomx jiżgwidaw, jew jattribwixxu lil tali ikel proprjetajiet għall-prevenzjoni, it-trattament jew il-kura tal-mard tal-bniedem, jew jimplikaw tali proprjetajiet.”
Ir-Regolament Delegat 2016/128
11
Il-premessi 13 sa 17 tar-Regolament Delegat 2016/128 jipprovdu:
“(13)
Madankollu, huwa xieraq li tintuża t-terminoloġija tar-Regolament [Nru 1169/2011]. Sabiex jitqiesu n-natura speċifika ta’ ikel għal skopijiet mediċi speċjali, dan ir-Regolament għandu jistabbilixxi ż-żidiet u l-eċċezzjonijiet għal dawk ir-regoli ġenerali, fejn xieraq.
(14)
L-għoti tal-informazzjoni kollha li hija meħtieġa biex jiġi żgurat l-użu xieraq ta’ ikel għal skopijiet mediċi speċjali għandu jkun obbligatorju għal dan it-tip ta’ ikel. Din l-informazzjoni għandha tinkludi informazzjoni dwar il-proprjetajiet u l-karatteristiki fir-rigward, fost l-oħrajn, l-ipproċessar u l-formulazzjoni speċjali, il-kompożizzjoni nutrizzjonali u l-ġustifikazzjoni tal-użu tal-prodott li tkun utli għall-iskop maħsub speċifiku tiegħu. Din l-informazzjoni ma għandhiex titqies bħala indikazzjonijiet/stqarrijiet dwar in-nutrizzjoni u s-saħħa skont it-tifsira tar-Regolament (KE) Nru 1924/2006 tal-Parlament Ewropew u tal-Kunsill [tal‑20 ta’ Diċembru 2006 dwar indikazzjonijiet dwar in-nutrizzjoni u s-saħħa mogħtija fuq l-ikel (ĠU 2006, L 404, p. 9, rettifika fil-ĠU 2007, L 12, p. 3)].
(15)
Id-dikjarazzjoni dwar in-nutrizzjoni għall-ikel għal skopijiet mediċi speċjali hija essenzjali sabiex tiggarantixxi l-użu xieraq tiegħu li, kemm għall-pazjenti li jikkunsmaw dak l-ikel kif ukoll għall-professjonisti tal-kura tas-saħħa li jirrakkomandaw il-konsum tiegħu. Għal din ir-raġuni, u sabiex tiġi pprovduta informazzjoni aktar kompluta lill-pazjenti u lill-professjonisti tal-kura tas-saħħa, id-dikjarazzjoni dwar in-nutrizzjoni għandha tinkludi aktar dettalji minn dawk meħtieġa mir-Regolament [Nru 1169/2011]. […]
(16)
Il-konsumaturi ta’ ikel għal skopijiet mediċi speċjali għandhom ħtiġijiet nutrizzjonali li huma differenti minn dawk tal-popolazzjoni normali. L-espressjoni ta’ informazzjoni dwar in-nutrizzjoni fuq il-valur enerġetiku u l-ammont ta’ nutrijenti tal-ikel għal skopijiet mediċi speċjali bħala perċentwal tal-valuri tal-konsum referenzjali ta’ kuljum stabbiliti fir-Regolament [Nru 1169/2011] tista’ tiżgwida lill-konsumaturi u għalhekk ma għandhiex tkun permessa.
[…]
(17)
L-użu ta’ indikazzjonijiet/stqarrijiet dwar in-nutrizzjoni u s-saħħa awtorizzati skont ir-Regolament [Nru 1924/2006] biex jippromwovu l-ikel għal skopijiet mediċi speċjali ma jkunx xieraq, billi l-konsumaturi ta’ prodotti bħal dawn huma pazjenti li jsofru minn marda, disturb jew kundizzjoni u huma, għalhekk, ma jagħmilx parti mill-popolazzjoni ġenerali f’saħħitha. Barra minn hekk, l-ikel għal skopijiet mediċi speċjali għandu jintuża taħt sorveljanza medika u l-konsum tiegħu ma għandux jiġu promoss permezz tal-użu ta’ stqarrijiet dwar in-nutrizzjoni u s-saħħa mmirati direttament lejn il-konsumaturi. Għal dawk ir-raġunijiet, l-użu ta’ indikazzjonijiet/stqarrijiet dwar in-nutrizzjoni u s-saħħa ma għandux ikun permess għall-ikel għal skopijiet mediċi speċjali.”
12
L-Artikolu 5(1) u (2) ta’ dan ir-regolament delegat jipprovdi:
“1.   Sakemm ma jkunx previst mod ieħor f’dan ir-Regolament, l-ikel għal skopijiet mediċi speċjali għandu jikkonforma mar-Regolament [Nru 1169/2011].
2.   Minbarra d-dettalji obbligatorji msemmija fl-Artikolu 9(1) tar-Regolament [Nru 1169/2011], dawn li ġejjin huma dettalji obbligatorji addizzjonali għall-ikel għal skopijiet mediċi speċjali:
(a)
dikjarazzjoni li l-prodott għandu jintuża taħt superviżjoni medika;
[…]
(c)
dikjarazzjoni li l-prodott huwa maħsub għal grupp ta’ età speċifiku, kif xieraq;
[…]
(f)
fejn xieraq, dikjarazzjoni li tikkonċerna l-prekawzjonijiet u l-kontraindikazzjonijiet adegwati;
(g)
deskrizzjoni tal-kwalitajiet u/jew il-karatteristiki li jagħmlu l-prodott utli, b’rabta mal-mard, id-disturbi jew il-kundizzjonijiet mediċi li għall-ġestjoni dijetetika tagħhom huwa maħsub il-prodott, b’mod partikolari, skont il-każ, fejn dan ikun relatat mal-ipproċessar u l-formulazzjoni speċjali, in-nutrijenti li ġew miżjuda, imnaqqsa, eliminati jew immodifikati mod ieħor, kif ukoll il-ġustifikazzjoni għall-użu tal-prodott;
[…]”
13
Taħt it-titolu “Rekwiżiti speċifiċi għall-informazzjoni dwar in-nutrizzjoni”, l-Artikolu 6 tal-imsemmi regolament delegat jipprovdi, fil-paragrafu 2 tiegħu:
“B’deroga mill-Artikolu 30(3) tar- Regolament [Nru 1169/2011], l-informazzjoni inkluża fid-dikjarazzjoni obbligatorja dwar in-nutrizzjoni għall-ikel għal skopijiet mediċi speċjali ma għandhiex tiġi ripetuta fuq it-tikketta.”
14
L-Artikolu 7 tal-istess regolament delegat huwa fformulat kif ġej:
“Indikazzjonijiet/stqarrijiet dwar in-nutrizzjoni u s-saħħa ma għandhomx isiru fuq l-ikel għal skopijiet mediċi speċjali.”
Il-kawża prinċipali u d-domandi preliminari
15
Ir-rikorrenti, Nestlé, hija impriża fis-settur tal-ikel li tikkummerċjalizza diversi prodotti bħala prodotti tal-ikel intiżi għal skopijiet mediċi speċjali (iktar ’il quddiem il-“prodotti ikkonċernati”).
16
Kif jirriżulta mid-deċiżjoni tar-rinviju, fuq in-naħa ta’ quddiem tal-imballaġġ tal-prodotti kkonċernati jidhru indikazzjonijiet dwar il-valur enerġetiku u l-kwantità ta’ nutrijenti differenti li dawn jinkludu, bħax-xaħam, il-proteini u l-fibri alimentari, espressi mhux għal kull 100 g jew għal kull 100 ml, iżda għal kull porzjon jew għal kull unità ta’ konsum (iktar ’il quddiem l-“indikazzjonijiet inkwistjoni”).
17
Il-Kummissjoni għall-Ambjent ordnat lil Nestlé tħassar dawn l-indikazzjonijiet inkwistjoni minħabba li dawn kienu jikkostitwixxu, bi ksur tal-Artikolu 6(2) tar-Regolament Delegat 2016/128, repetizzjoni tal-indikazzjonijiet li jinsabu diġà fid-dikjarazzjoni obbligatorja dwar in-nutrizzjoni, skont l-Artikolu 30(1) tar-Regolament Nru 1169/2011, u li huma espressi, skont l-Artikolu 32(2) ta’ dan ir-regolament, għal 100 g jew 100 ml.
18
Wara li pprovat, mingħajr suċċess, tikseb l-eżami mill-ġdid ta’ din id-deċiżjoni, Nestlé ppreżentat, quddiem il-Förvaltningsrätten i Malmö (il-Qorti Amministrattiva ta’ Malmö, l-Isvezja), rikors intiż għall-annullament tagħha. Fil-kuntest ta’ dan ir-rikors, Nestlé sostniet li l-indikazzjonijiet inkwistjoni ma kinux jikkostitwixxu repetizzjoni ta’ dawk li jinsabu fid-dikjarazzjoni obbligatorja dwar in-nutrizzjoni, iżda kellhom jitqiesu bħala indikazzjonijiet li jikkompletaw din id-dikjarazzjoni, konformement mal-Artikolu 5(2)(g) tar-Regolament Delegat 2016/128.
19
Dan ir-rikors ġie miċħud, minħabba li, minkejja li l-indikazzjonijiet kontenzjużi huma espressi għal kull porzjon jew għal kull unità ta’ konsum u mhux għal kull 100 g jew għal kull 100 ml, dawn jikkostitwixxu repetizzjoni tal-indikazzjonijiet tad-dikjarazzjoni obbligatorja dwar in-nutrizzjoni, ipprojbiti mill-Artikolu 6(2) ta’ dan ir-regolament delegat.
20
Peress li l-appell ġie miċħud mill-Kammarrätten i Göteborg (il-Qorti Amministrattiva tal-Appell ta’ Göteborg, l-Isvezja), li qieset hija wkoll li l-indikazzjonijiet inkwistjoni ma kinux jaqgħu taħt l-Artikolu 5(2)(g) tal-imsemmi regolament delegat, iżda kienu jikkostitwixxu repetizzjoni tal-indikazzjonijiet li jinsabu fid-dikjarazzjoni obbligatorja dwar in-nutrizzjoni, Nestlé ppreżentat appell ta’ kassazzjoni quddiem il-Högsta förvaltningsdomstolen (il-Qorti Amministrattiva Suprema, l-Isvezja), li hija l-qorti tar-rinviju.
21
Sabiex jiġi ddeterminat jekk l-ittikkettjar tal-prodotti kkonċernati huwiex konformi mar-Regolament Delegat 2016/128, il-qorti tar-rinviju tistaqsi jekk l-indikazzjonijiet inkwistjoni jikkostitwixxux deskrizzjoni addizzjonali tal-proprjetajiet u tal-karatteristiċi ta’ dawn il-prodotti, fis-sens tal-Artikolu 5(2)(g) ta’ dan ir-regolament delegat, jew jekk dawn l-indikazzjonijiet humiex biss repetizzjoni mhux awtorizzata ta’ dawk li jinsabu fid-dikjarazzjoni obbligatorja dwar in-nutrizzjoni, repetizzjoni pprojbita mill-Artikolu 6(2) tal-imsemmi regolament delegat.
22
Huwa f’dawn iċ-ċirkustanzi li l-Högsta förvaltningsdomstolen (il-Qorti Amministrattiva Suprema) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)
Informazzjoni dwar il-valur enerġetiku ta’ prodott u dwar l-ammonti ta’ nutrijenti differenti li dan jinkludi, li hija pprovduta xi mkien ieħor għajr fid-dikjarazzjoni dwar in-nutrizzjoni, tikkostitwixxi deskrizzjoni addizzjonali tal-kwalitajiet u tal-karatteristiċi, kif imsemmi fl-Artikolu 5(2)(g) tar-Regolament Delegat [2016/128]?
2)
Jekk ir-risposta għall-ewwel domanda tkun fl-affermattiv, l-Artikolu 6(2) [ta’ dan ir-regolament delegat], li jipprojbixxi li l-informazzjoni inkluża fid-dikjarazzjoni obbligatorja dwar in-nutrizzjoni tiġi ripetuta fuq it-tikketta, għandu jiġi interpretat fis-sens li jipprekludi l-indikazzjoni, fid-deskrizzjoni prevista fl-Artikolu 5(2)(g) [tal-imsemmi regolament delegat], ta’ informazzjoni dwar il-valur enerġetiku u dwar l-ammonti ta’ nutrijenti differenti, jekk din l-informazzjoni tkun espressa f’forma għajr dik ta’ għal kull 100 g jew għal kull 100 ml?”
Fuq id-domandi preliminari
23
Permezz tad-domandi tagħha, li għandhom jiġu eżaminati flimkien, il-qorti tar-rinviju tistaqsi, essenzjalment, jekk l-Artikolu 5(2)(g) u l-Artikolu 6(2) tar-Regolament Delegat 2016/128 għandhomx jiġu interpretati fis-sens li l-indikazzjoni, fuq in-naħa ta’ quddiem tal-imballaġġ ta’ prodott tal-ikel intiż għal skopijiet mediċi speċjali, tal-valur enerġetiku u tal-kwantità ta’ diversi nutrijenti li jinkludi dan il-prodott, espressi għal kull porzjon jew għal kull unità ta’ konsum, filwaqt li d-dikjarazzjoni obbligatorja dwar in-nutrizzjoni, li tinsab fuq in-naħa ta’ wara ta’ dan l-imballaġġ, tinkludi l-indikazzjoni ta’ dawn l-istess elementi għal 100 g jew 100 ml, tikkostitwixxi “deskrizzjoni tal-kwalitajiet u/jew il-karatteristiki” ta’ prodott, fis-sens tal-Artikolu 5(2)(g), ta’ dan ir-regolament delegat jew jekk din l-indikazzjoni hija repetizzjoni, ipprojbita mill-Artikolu 6(2) tal-imsemmi regolament delegat.
24
Preliminarjament, kif diġà ddeċidiet il-Qorti tal-Ġustizzja, sa fejn il-prodotti tal-ikel għal skopijiet mediċi speċjali jikkostitwixxu, qabel kollox u minkejja l-ispeċifiċitajiet tagħhom, prodotti tal-ikel, ir-Regolament Delegat 2016/128, li jissupplimenta r-Regolament Nru 609/2013, għandu jinftiehem, flimkien ma’ dan tal-aħħar, fid-dawl tat-testi leġiżlattivi l-oħra applikabbli għall-prodotti tal-ikel (ara, f’dan is-sens, is-sentenza tat‑2 ta’ Marzu 2023, Kwizda Pharma, C‑760/21, EU:C:2023:143, punt 59).
25
Kif rifless fil-premessa 24 tar-Regolament Nru 609/2013, ir-rekwiżiti fil-qasam tal-ittikkettjar stabbiliti fir-Regolament Nru 1169/2011 japplikaw, bħala regola ġenerali, għall-kategoriji ta’ prodotti tal-ikel koperti mill-ewwel regolament. Barra minn hekk, ir-Regolament Delegat 2016/128 jirreferi espliċitament u diversi drabi għar-Regolament Nru 1169/2011. B’mod partikolari, mill-Artikolu 5(1) ta’ dan ir-regolament delegat jirriżulta li, bħala prinċipju, il-prodotti tal-ikel għal finijiet mediċi speċjali għandhom, fil-qasam tal-informazzjoni dwar il-prodotti tal-ikel, ikunu konformi mar-Regolament Nru 1169/2011. Barra minn hekk, fir-rigward tar-rekwiżiti speċifiċi li jirrigwardaw id-dikjarazzjoni nutrizzjonali, l-Artikolu 6 tal-imsemmi regolament delegat huwa bbażat b’mod wiesa’ fuq ir-rekwiżiti ta’ dan ir-regolament u jindika espliċitament il-każijiet li fihom għandhom jitwarrbu d-dispożizzjonijiet tiegħu (ara, f’dan is-sens, is-sentenza tat‑2 ta’ Marzu 2023, Kwizda Pharma, C‑760/21, EU:C:2023:143, punti 60 u 61).
26
Għalhekk, sa fejn il-prodotti tal-ikel intiżi għal skopijiet mediċi speċjali jikkostitwixxu, qabel kollox u minkejja l-karatteristiċi speċifiċi tagħhom, prodotti tal-ikel, l-Artikolu 5(2)(g) u l-Artikolu 6(2) tar-Regolament Delegat 2016/128, li huma s-suġġett tad-domandi tal-qorti tar-rinviju, għandhom jinftiehmu fid-dawl tar-Regolament Nru 1169/2011 u tar-Regolament Nru 609/2013.
27
Fl-ewwel lok, dwar l-Artikolu 5(2)(g) tar-Regolament Delegat 2016/128, skont din id-dispożizzjoni, minbarra l-indikazzjonijiet obbligatorji elenkati fl-Artikolu 9(1) tar-Regolament Nru 1169/2011, il-prodotti tal-ikel intiżi għal skopijiet mediċi speċjali jinkludu informazzjoni obbligatorja addizzjonali bħal, b’mod partikolari, deskrizzjoni tal-proprjetajiet u tal-karatteristiċi li jippermettu l-prodott jissodisfa r-rekwiżiti nutrittivi fil-każ ta’ marda, ta’ disturb jew ta’ kundizzjoni medika li għaliha huwa maħsub, b’mod partikolari, skont il-każ, il-partikolaritajiet tal-ipproċessar tiegħu u tal-formulazzjoni tiegħu, in-nutrijenti li ġew miżjuda, imnaqqsa, eliminati jew immodifikati mod ieħor u r-raġunijiet li jiġġustifikaw l-użu tiegħu.
28
Barra minn hekk, l-Artikolu 9(1)(l) tar-Regolament Nru 1169/2011, li għalih jirreferi l-Artikolu 5(2)(g) tar-Regolament Delegat 2016/128, jipprevedi li waħda mill-indikazzjonijiet li għandha obbligatorjament tidher fuq il-prodotti tal-ikel hija “dikjarazzjoni ta’ nutrizzjoni”.
29
Skont l-Artikolu 30(1) tar-Regolament Nru 1169/2011, dwar il-kontenut ta’ dikjarazzjoni obbligatorja dwar in-nutrizzjoni, din tal-aħħar tinkludi l-valur enerġetiku u, b’mod partikolari, il-kwantità ta’ ċerti nutrijenti.
30
Skont l-Artikolu 32(2) ta’ dan ir-regolament, il-valur enerġetiku u l-ammonti ta’ nutrijenti msemmija fid-dikjarazzjoni obbligatorja dwar in-nutrizzjoni huma espressi għal 100 g jew 100 ml, filwaqt li l-Artikolu 33 tal-istess regolament jirregola l-każijiet li fihom dawn l-elementi jistgħu jiġu espressi għal kull porzjon u/jew unità ta’ konsum.
31
F’dan il-każ, mit-talba għal deċiżjoni preliminari jirriżulta li l-valur enerġetiku u l-kwantità ta’ diversi nutrijenti, li jinsabu fid-dikjarazzjoni nutrizzjonali tal-prodotti inkwistjoni, huma espressi, fuq in-naħa ta’ wara tal-imballaġġ tagħhom, għal 100 g jew 100 ml, peress li dawn l-istess indikazzjonijiet huma espressi għal kull porzjon jew għal kull unità ta’ konsum fuq il-parti ta’ quddiem tal-pakkett ta’ dawn il-prodotti.
32
Issa, minn naħa, peress li mill-formulazzjoni stess tal-Artikolu 5(2)(g) tar-Regolament Delegat 2016/128 jirriżulta li dan jikkonċerna l-indikazzjonijiet obbligatorja li tiżdied ma’ dik li diġà għandha tidher skont l-Artikolu 9(1) tar-Regolament Nru 1169/2011, il-valur enerġetiku u l-kwantità ta’ diversi nutrijenti, elementi li jikkostitwixxu d-dikjarazzjoni obbligatorja dwar in-nutrizzjoni, ma jistgħux jikkostitwixxu kunsiderazzjonijiet obbligatorji skont din l-aħħar dispożizzjoni, u, fl-istess ħin, kunsiderazzjonijiet obbligatorji addizzjonali, fis-sens tal-Artikolu 5(2) tar-Regolament Delegat 2016/128. Fil-fatt, l-informazzjoni obbligatorja prevista minn din l-aħħar dispożizzjoni tapplika speċifikament għall-prodotti tal-ikel għal skopijiet mediċi speċjali u tiżdied mal-informazzjoni obbligatorja meħtieġa mir-Regolament Nru 1169/2011.
33
Għalhekk, il-kliem tal-Artikolu 5(2)(g) tar-Regolament Delegat 2016/128, li jirrigwarda l-indikazzjoni obbligatorja ta’ informazzjoni oħra minbarra dik prevista fl-Artikolu 9(1) tar-Regolament Nru 1169/2011, ma jistax jiġi interpretat fis-sens li indikazzjonijiet bħall-indikazzjonijiet inkwistjoni jaqgħu fil-kamp ta’ applikazzjoni ta’ din l-ewwel dispożizzjoni.
34
Min-naħa l-oħra, il-formulazzjoni tal-Artikolu 5(2)(g) tar-Regolament Delegat 2016/128 teżiġi “deskrizzjoni” tal-proprjetajiet u tal-karatteristiċi ta’ prodott. Għalkemm din id-dispożizzjoni ma telenkax b’mod eżawrjenti l-indikazzjonijiet li jistgħu jkunu meħtieġa li jiġu inklużi f’tali deskrizzjoni, din l-imsemmija dispożizzjoni tippreċiża li dawn huma b’mod partikolari partikolaritajiet tal-manifattura ta’ prodott u tal-formula tiegħu, nutrijenti li ġew miżjuda, imnaqqsa, eliminati jew li għaddew minn modifiki oħra u raġunijiet li jiġġustifikaw l-użu tiegħu.
35
Għaldaqstant, mill-interpretazzjoni letterali tal-Artikolu 5(2)(g) tar-Regolament Delegat 2016/128 jirriżulta li d-“deskrizzjoni tal-kwalitajiet u/jew il-karatteristiki”, fis-sens ta’ din id-dispożizzjoni, ta’ prodott tal-ikel għal skopijiet mediċi speċjali ma tistax tkopri indikazzjonijiet li diġà jinsabu, għalkemm espressi mod ieħor, fid-dikjarazzjoni obbligatorja dwar in-nutrizzjoni li tinsab fuq in-naħa ta’ wara tal-imballaġġ tal-prodott tal-ikel inkwistjoni u li l-operatur tas-settur tal-ikel sempliċement jirrepeti, fuq in-naħa ta’ quddiem ta’ dan l-imballaġġ, mingħajr ma dawn l-aħħar indikazzjonijiet ikunu intiżi li jiddeskrivu l-proprjetajiet u l-karatteristiċi ta’ dan il-prodott tal-ikel.
36
F’dan ir-rigward, huwa irrilevanti l-fatt li, kif sostniet Nestlé insostenn tat-teżi tagħha intiża sabiex turi li l-indikazzjonijiet inkwistjoni huma utli, jeżistu differenzi bejn il-verżjonijiet lingwistiċi ta’ din id-dispożizzjoni.
37
Fil-fatt, għalkemm, fil-verżjoni Franċiża tagħha, ma jsirx riferiment, fid-deskrizzjoni tal-proprjetajiet u tal-karatteristiċi, għall-“utilità” ta’ prodott, b’differenza, pereżempju, tal-verżjonijiet tagħha bil-lingwa Svediża (de egenskaper och/eller kännetecken som gör produkten särskilt användbar), Spanjola (propiedades o características que expliquen la utilidad del producto), Daniża (egenskaber og/eller karakteristika, der gør produktet nyttigt), Ingliża (properties and/or characteristics that make the product useful) kif ukoll fir-Rumena (proprietăților și/sau a caracteristicilor care fac produsul utli) li fihom tinsab tali preċiżazzjoni, tali differenza lingwistika ma hijiex determinanti f’dan il-każ, sa fejn, fi kwalunkwe każ, tkun xi tkun il-verżjoni lingwistika tagħha, il-formulazzjoni tal-Artikolu 5(2)(g) tar-Regolament Delegat 2016/128 timponi deskrizzjoni tal-proprjetajiet u/jew tal-karatteristiċi tal-prodott ikkonċernat, u mhux sempliċi indikazzjoni tal-istess informazzjoni bħal dik li tinsab diġà fid-dikjarazzjoni obbligatorja dwar in-nutrizzjoni, iżda espressa f’forma oħra.
38
Fit-tieni lok, id-domandi tal-qorti tar-rinviju jirrigwardaw il-possibbiltà, fir-rigward tal-prodotti tal-ikel għal skopijiet mediċi speċjali, ta’ repetizzjoni ta’ indikazzjonijiet bħal dawk inkwistjoni fil-kawża prinċipali fid-dawl tal-projbizzjoni stabbilita fl-Artikolu 6(2) tar-Regolament Delegat 2016/128, b’deroga mill-Artikolu 30(3) tar-Regolament Nru 1169/2011.
39
F’dan ir-rigward, ċertament, għal dak li jirrigwarda l-prodotti tal-ikel b’mod ġenerali, dan l-Artikolu 30(3) jawtorizza, taħt ċerti kundizzjonijiet, ir-repetizzjoni, fuq l-ittikkettjar ta’ prodott tal-ikel ippakkjat bil-lest, ta’ ċerti indikazzjonijiet. Fil-fatt, skont din id-dispożizzjoni, meta l-ittikkettjar ta’ prodott tal-ikel ippakkjat bil-lest jinkludi d-dikjarazzjoni obbligatorja dwar in-nutrizzjoni, jistgħu jiġu rrepetuti kemm il-valur enerġetiku, jew il-valur enerġetiku, kif ukoll l-ammonti ta’ xaħam, aċidu grass saturat, ta’ zokkor u ta’ melħ.
40
Madankollu, fir-rigward tal-prodotti tal-ikel għal skopijiet mediċi speċjali, għandu jiġi kkonstatat li l-Artikolu 6(2) tar-Regolament Delegat 2016/128 jipprevedi projbizzjoni li tiġi rrepetuta, fuq l-ittikkettjar ta’ dawn il-prodotti, l-informazzjoni li tinsab fid-dikjarazzjoni obbligatorja dwar in-nutrizzjoni. Fil-fatt, skont din id-dispożizzjoni, b’deroga mill-Artikolu 30(3) tar-Regolament Nru 1169/2011, l-informazzjoni inkluża fid-dikjarazzjoni obbligatorja dwar in-nutrizzjoni għall-prodotti tal-ikel għal skopijiet mediċi speċjali ma għandhiex tiġi ripetuta.
41
Minn dan isegwi li l-leġiżlatur tal-Unjoni ried jipprojbixxi r-repetizzjoni, fuq in-naħa ta’ quddiem tal-imballaġġ ta’ prodott tal-ikel intiż għal skopijiet mediċi speċjali, tal-valur enerġetiku u tal-kwantità ta’ diversi nutrijenti espressi għal kull porzjon jew għal kull unità ta’ konsum, peress li dawn huma l-istess indikazzjonijiet bħal dawk li huma riprodotti fid-dikjarazzjoni obbligatorja dwar in-nutrizzjoni, li jinsabu fuq in-naħa ta’ wara ta’ dan l-imballaġġ, minkejja li huma espressi għal kull 100 g jew 100 ml.
42
Issa, dan huwa preċiżament il-każ, f’dan il-każ, tal-indikazzjonijiet inkwistjoni, sa fejn dawn huma indikazzjonijiet li, fir-rigward tan-natura tagħhom, u mingħajr ma l-forma li fiha huma espressi hija determinanti, jaqgħu tabilħaqq taħt id-dikjarazzjoni obbligatorja dwar in-nutrizzjoni skont l-Artikolu 30(1) tar-Regolament Nru 1169/2011.
43
Kif irrileva l-Avukat Ġenerali fil-punt 57 tal-konklużjonijiet tiegħu, il-projbizzjoni, imsemmija fl-Artikolu 6(2) tar-Regolament Delegat 2016/128 jew l-obbligu, skont l-Artikolu 5(2)(g) ta’ dan ir-regolament delegat, it-tnejn li huma relatati mal-indikazzjoni ta’ ċerti indikazzjonijiet fuq l-ittikkettjar tal-prodotti tal-ikel intiżi għal skopijiet mediċi speċjali, ma jistgħux ivarjaw skont il-forom differenti li fihom din l-informazzjoni hija espressa peress li dawn jirrigwardaw dejjem l-istess sustanza.
44
L-interpretazzjoni letterali tal-Artikolu 5(2)(g) u tal-Artikolu 6(2) tar-Regolament Delegat 2016/128 hija kkorroborata mill-kuntest li jagħmlu parti minnu dawn id-dispożizzjonijiet kif ukoll mill-għan kemm ta’ dan ir-regolament delegat kif ukoll tar-Regolament Nru 609/2013.
45
Fir-rigward, minn naħa, ta’ dan il-kuntest, l-indikazzjonijiet kollha msemmija fl-Artikolu 5 tar-Regolament Delegat 2016/128, b’mod partikolari dawk dwar l-użu tal-prodotti tal-ikel għal skopijiet mediċi speċjali taħt superviżjoni medika, dwar il-kategorija tal-età speċifika li għaliha huma intiżi dawn il-prodotti tal-ikel jew ukoll dwar il-prekawzjonijiet u l-kontraindikazzjonijiet xierqa, imorru lil hinn mill-kuntest tal-kontenut nutrittiv ta’ prodott tal-ikel kkonċernat u huma intiżi li jipprovdu informazzjoni addizzjonali meta mqabbla ma’ dan tal-aħħar.
46
Barra minn hekk, fid-dawl ta’ dawn ir-rekwiżiti speċifiċi applikabbli għall-prodotti tal-ikel għal skopijiet mediċi speċjali, jiġifieri, kif jirriżulta, essenzjalment, mid-definizzjoni li tinsab fl-Artikolu 2(2)(g) tar-Regolament Nru 609/2013, prodotti tal-ikel li ġew ittrattati b’mod speċjali sabiex jissodisfaw ir-rekwiżiti nutrizzjonali ta’ ċerti pazjenti, li jistgħu jintużaw biss taħt superviżjoni medika, u, kif huwa rifless fil-premessa 17 tar-Regolament Delegat 2016/128, li huma intiżi sabiex jissodisfaw il-bżonnijiet nutrizzjonali speċifiċi kkawżati minn marda, disturb jew stat ta’ saħħa partikolari, għandu jiġi kkunsidrat li l-informazzjoni neċessarja għall-użu tajjeb ta’ dawn il-prodotti tal-ikel ma tistax tkun limitata għal sempliċi repetizzjoni tal-indikazzjonijiet diġà eżistenti fid-dikjarazzjoni obbligatorja dwar in-nutrizzjoni, iżda għandha tispeċifika l-proprjetajiet u l-karatteristiċi tal-imsemmija prodotti tal-ikel.
47
Min-naħa l-oħra, fir-rigward tal-għan tar-Regolament Delegat 2016/128 u tar-Regolament Nru 609/2013, mill-premessa 13 ta’ dan l-ewwel regolament, kif ukoll mill-premessi 15 u 26 tat-tieni regolament, jirriżulta li, billi ppreveda rekwiżiti speċifiċi fil-qasam tal-ittikkettjar ta’ ċerti prodotti tal-ikel, il-leġiżlatur tal-Unjoni xtaq jistabbilixxi livell għoli ta’ protezzjoni tal-konsumaturi vulnerabbli sabiex jippermettilhom jidentifikaw b’mod preċiż il-prodotti li jikkostitwixxu s-sors ta’ ikel parzjali jew uniku tagħhom. Barra minn hekk, huwa ppreċiżat fl-Artikolu 9(5) tar-Regolament Nru 609/2013 li l-ittikkettjar, il-preżentazzjoni u r-reklamar tal-prodotti tal-ikel għal skopijiet mediċi speċjali ma għandhomx iqarrqu.
48
Issa, kif irrilevat il-Kummissjoni Ewropea fl-osservazzjonijiet bil-miktub tagħha, il-fatt li tissemma biss ċerta informazzjoni li diġà tinsab fid-dikjarazzjoni obbligatorja dwar in-nutrizzjoni tista’ tippreżenta, b’mod qarrieqi, il-kompożizzjoni ġenerali ta’ prodott tal-ikel u b’hekk tqarraq bil-konsumaturi. L-għan imfittex mil-leġiżlatur tal-Unjoni billi jawtorizza, fl-Artikolu 30(3) tar-Regolament Nru 1169/2011, ir-repetizzjoni ta’ ċerta informazzjoni dwar in-nutrizzjoni, jiġifieri li l-konsumaturi jiġu megħjuna jaċċedu faċilment għall-iktar informazzjoni dwar in-nutrizzjoni importanti meta jixtru prodotti tal-ikel, ma huwiex rilevanti fir-rigward tal-prodotti tal-ikel għal skopijiet mediċi speċjali, peress li dawn il-prodotti huma intiżi li jiġu kkonsmati taħt il-kontroll tal-professjonisti tas-saħħa.
49
Barra minn hekk, l-Artikolu 7 tar-Regolament Delegat 2016/128 jipprojbixxi li l-prodotti tal-ikel għal skopijiet mediċi speċjali jkunu s-suġġett ta’ indikazzjonijiet nutrittivi u ta’ saħħa. F’dan ir-rigward, kif huwa rifless fil-premessa 17 ta’ dan ir-regolament, peress li l-konsumaturi tal-prodotti tal-ikel intiżi għal skopijiet mediċi speċjali huma pazjenti li jbatu minn marda, minn disturb jew minn stat ta’ saħħa partikolari u għalhekk huma distinti mill-profil ġenerali tal-popolazzjoni f’saħħa tajba, għandu jiġi evitat li dawn il-prodotti tal-ikel jiġu promossi direttament lill-konsumaturi sabiex jiġi stimulat il-bejgħ ta’ dawn il-prodotti, peress li l-imsemmija prodotti tal-ikel huma barra minn hekk adattati għal użu taħt il-kontroll tal-professjonisti tas-saħħa.
50
Minn dan isegwi li, fid-dawl tan-natura speċifika ta’ dawn il-prodotti tal-ikel, l-interpretazzjoni adottata tal-Artikolu 5(2)(g) u tal-Artikolu 6(2) tar-Regolament Delegat 2016/128 hija wkoll konformi mal-għan imfittex kemm minn dan ir-regolament delegat kif ukoll mir-Regolament Nru 609/2013.
51
Fid-dawl tal-kunsiderazzjonijiet kollha preċedenti, ir-risposta għad-domandi magħmula għandha tkun li l-Artikolu 5(2)(g) u l-Artikolu 6(2) tar-Regolament Delegat 2016/128 għandhom jiġu interpretati fis-sens li l-indikazzjoni, fuq in-naħa ta’ quddiem tal-pakkett ta’ prodott tal-ikel għal skopijiet mediċi speċjali, tal-valur enerġetiku u tal-kwantità ta’ diversi nutrijenti, espressi għal kull porzjon jew għal kull unità ta’ konsum, filwaqt li d-dikjarazzjoni obbligatorja dwar in-nutrizzjoni, li tinsab fuq in-naħa ta’ wara ta’ dan l-imballaġġ, tinkludi l-indikazzjoni ta’ dawn l-istess elementi għal 100 g jew 100 ml, ma tikkostitwixxix “deskrizzjoni tal-kwalitajiet u/jew il-karatteristiki” tal-imsemmi prodott tal-ikel, fis-sens tal-Artikolu 5(2)(g), ta’ dan ir-regolament delegat, iżda repetizzjoni tal-informazzjoni li tinsab f’din id-dikjarazzjoni obbligatorja dwar in-nutrizzjoni, ipprojbita mill-Artikolu 6(2) tal-imsemmi regolament delegat.
Fuq l-ispejjeż
52
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (It-Tmien Awla) taqta’ u tiddeċiedi:
L-Artikolu 5(2)(g) u l-Artikolu 6(2) tar-Regolament Delegat tal-Kummissjoni (UE) 2016/128 tal‑25 ta’ Settembru 2015 li jissupplimenta r-Regolament (UE) Nru 609/2013 tal-Parlament Ewropew u tal-Kunsill fir-rigward tar-rekwiżiti speċifiċi dwar il-kompożizzjoni u l-informazzjoni għall-ikel għal skopijiet mediċi speċjali,
għandhom jiġu interpretati fis-sens li:
l-indikazzjoni, fuq in-naħa ta’ quddiem tal-pakkett ta’ prodott tal-ikel għal skopijiet mediċi speċjali, tal-valur enerġetiku u tal-kwantità ta’ diversi nutrijenti, espressi għal kull porzjon jew għal kull unità ta’ konsum, filwaqt li d-dikjarazzjoni obbligatorja dwar in-nutrizzjoni, li tinsab fuq in-naħa ta’ wara ta’ dan l-imballaġġ, tinkludi l-indikazzjoni ta’ dawn l-istess elementi għal 100 g jew 100 ml, ma tikkostitwixxix “deskrizzjoni tal-kwalitajiet u/jew il-karatteristiki” tal-imsemmi prodott tal-ikel, fis-sens tal-Artikolu 5(2)(g), ta’ dan ir-regolament delegat, iżda repetizzjoni tal-informazzjoni li tinsab f’din id-dikjarazzjoni obbligatorja dwar in-nutrizzjoni, ipprojbita mill-Artikolu 6(2) tal-imsemmi regolament delegat.
Firem
(
*1
)	Lingwa tal-kawża: l-Isvediż.